## Rješenje kojim se društvu za upravljanje investicijskim fondovima S.T. Invest d.o.o. iz Splita izdaje suglasnost na pripajanje otvorenog investicijskog fonda s javnom ponudom ST Aggressive otvorenom investicijskom fondu s javnom ponudom ST Balanced

### NN 51/2011 (4.5.2011.), Rješenje kojim se društvu za upravljanje investicijskim fondovima S.T. Invest d.o.o. iz Splita izdaje suglasnost na pripajanje otvorenog investicijskog fonda s javnom ponudom ST Aggressive otvorenom investicijskom fondu s javnom ponudom ST Balanced

HRVATSKA AGENCIJA ZA NADZOR FINANCIJSKIH USLUGA

1144

Na temelju odredaba članka 15. točke 4. alineje 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) i članka 181. stavak 1. Zakona o investicijskim fondovima (»Narodne novine« broj 150/05), na zahtjev društva za upravljanje investicijskim fondovima S.T. Invest d.o.o. iz Splita, Boktuljin put b.b., u predmetu pripajanja otvorenog investicijskog fonda s javnom ponudom ST Aggressive otvorenom investicijskom fondu s javnom ponudom ST Balanced, Hrvatska agencija za nadzor financijskih usluga 28. travnja 2011. godine donosi

RJEŠENJE

1. Društvu za upravljanje investicijskim fondovima S.T. Invest d.o.o. iz Splita, Boktuljin put b.b., izdaje se suglasnost na pripajanje otvorenog investicijskog fonda s javnom ponudom ST Aggressive otvorenom investicijskom fondu s javnom ponudom ST Balanced.

2. Ovo rješenje objavit će se u »Narodnim novinama«.

Obrazloženje

Dana 9. prosinca 2010. godine, na temelju članka 228. stavak 2. alineja 2. Zakona o investicijskim fondovima (»Narodne novine« broj 150/05; dalje: Zakon), Hrvatska agencija za nadzor financijskih usluga (dalje: Agencija) po službenoj je dužnosti donijela Nalog (klasa: UP/I-451-04/10-06/23, urbroj: 326-113-10-1) kojim se društvu za upravljanje investicijskim fondovima S.T. Invest d.o.o. iz Splita, Boktuljin put b.b. (dalje: Društvo), nalaže da odmah po zaprimanju naloga donese odluku o likvidaciji ili pripajanju nekom drugom fondu i provođenju postupka likvidacije ili pripajanja otvorenog investicijskog fonda s javnom ponudom ST Aggressive, koji se vodi u registru fondova pod registarskim brojem JPO037.

Nalog je donesen zbog prekoračenja zakonskog roka iz članka 93. Zakona, kojim je propisano da vrijednost imovine otvorenog investicijskog fonda s javnom ponudom ne smije pasti ispod 5.000.000,00 kuna tijekom tri uzastopna kalendarska mjeseca. Uvidom u vlastite evidencije, Agencija ja utvrdila da je vrijednost imovine ispod zakonom propisane razine zabilježena od 14. svibnja 2010. godine do donošenja naloga 9. prosinca 2010. godine.

Društvo je stoga 14. prosinca 2010. godine donijelo odluku o pripajanju otvorenog investicijskog fonda s javnom ponudom ST Aggressive otvorenom investicijskom fondu s javnom ponudom ST Balanced. Agencija je zaprimila navedenu odluku Društva 15. prosinca 2010. godine.

Fond preuzimatelj u postupku pripajanja je mješoviti otvoreni investicijski fond s javnom ponudom ST Balanced. ST Balanced započeo je s radom 10. siječnja 2003. godine i osnovan je na neodređeno vrijeme. Rad fonda odobren je Rješenjem Komisije za vrijednosne papire Republike Hrvatske od 3. listopada 2002. godine (klasa: UP/I-450-08/02-02/136, urbroj: 567-02-02-2) te je fond upisan u registru fondova pod registarskim brojem JPM025.

Pripojeni fond u postupku pripajanja je obveznički otvoreni investicijski fond ST Aggressive. ST Aggressive je započeo s radom 2. listopada 2003. godine i osnovan je na neodređeno vrijeme. Rad fonda odobren je Rješenjem Komisije za vrijednosne papire Republike Hrvatske od 2. listopada 2003. g. (klasa: UP/I-450-08/03-02/512, urbroj: 567-02/03-02).

Također, Društvo je postupajući prema nalogu započelo postupak pripajanja fonda ST Aggressive te je 20. prosinca 2010. godine, u skladu s člankom 3. stavkom 4. Pravilnika o postupku, uvjetima i načinu pripajanja otvorenih investicijskih fondova (»Narodne novine« broj 139/06; dalje: Pravilnik), Agenciji podnijelo zahtjev za izdavanje suglasnosti na pripajanje uz određene priloge.

Agencija je izvršila uvid u zahtjev i utvrdila da je sadržaj priloga nepotpun te je zaključkom od 3. siječnja 2011. godine zatražila nadopunu. Nadopune zahtjeva su zaprimljene 13. i 21. siječnja 2011. godine.

Agencija je nakon zaprimanja nadopune utvrdila da zahtjev sadrži priloge propisane člankom 3. stavkom 5. i člankom 4. stavkom 5. Pravilnika, kako slijedi:

1. Odluku o pripajanju fonda ST Aggressive fondu ST Balanced;

2. Ugovor o pripajanju fonda ST Aggressive fondu ST Balanced, koji sadrži sve dijelove propisane člankom 3. stavkom 3. Pravilnika;

3. Godišnja financijska izvješća i izvješća o stanju Društva koje sudjeluje u pripajanju za posljednju poslovnu godinu;

4. Godišnja financijska izvješća i izvješća o stanju fondova koji sudjeluje u pripajanju za posljednju poslovnu godinu;

5. Potvrdu da Društvo zadovoljava uvjete iz članka 22. Zakona koji propisuje iznos temeljnog kapitala društva za upravljanje;

6. Popis povezanih osoba društva za upravljanje;

7. Elaborat o pripajanju fondova koji sadrži:

– razloge pripajanja

– pojedinosti o fondovima koje se pripajaju (portfelj fondova, vrijednost neto imovine, vrijednost udjela)

– način pripajanja – obrazloženje metode pripajanja i izračuna vrijednosti udjela,

– pojedinosti o fondu nakon pripajanja, investicijsku politiku, djelokrug poslovanja.

Uvidom u Ugovor o pripajanju, Agencija je utvrdila da isti sadrži podatke propisane člankom 3. stavkom 3. Pravilnika te da je rok pripajanja 7 dana nakon izdavanja suglasnosti na pripajanje od strane Agencije.

Društvo je po donošenju odluke o pripajanju pismeno obavijestilo i imatelje udjela u fondu ST Aggressive.

Nadalje, na temelju članka 3. stavka 5. točke 3. i 6. Pravilnika, Društvo je dostavilo financijske izvještaje za Društvo i za fondove koji sudjeluju u pripajanju. Nakon pregleda dostavljenih izvješća, utvrđeno je da su izrađena u skladu sa Zakonom i s Pravilnikom o strukturi i sadržaju financijskih izvještaja otvorenih investicijskih fondova (»Narodne novine« broj 155/09).

Nakon provedbe postupka pripajanja, sukladno članku 4. stavku 3. Pravilnika, identifikacijski broj fonda u registru fondova bit će JPM025, odnosno broj fonda preuzimatelja ST Balanced.

Pregledom dostavljene dokumentacije, utvrđeno je da je postupak koji prethodi pripajanju otvorenog investicijskog fonda s javnom ponudom ST Aggressive otvorenom investicijskom fondu s javnom ponudom ST Balanced, kojima upravlja društvo za upravljanje ST Invest d.o.o., proveden u skladu s odredbama članka 181. stavka 1. Zakona i članaka 3. i 4. Pravilnika, te je na temelju članka 181. stavka 1. Zakona odlučeno kako je navedeno u točki 1. izreke rješenja.

Prema odredbi članka 8. stavka 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-06/23

Urbroj: 326-113-11-8

Zagreb, 28. travnja 2011.

Zamjenik predsjednika Uprave
Željko Kopčić, v. r.

Rješenje, NN 51/2011-1144